b'\n_START_ARTICLE_\nKameruni lipp\n_START_PARAGRAPH_\nKameruni lipp on Kameruni ametlik lipp.\n_START_SECTION_\nRiigi- ja rahvuslipp\n_START_PARAGRAPH_\nKameruni praegune riigi- ja rahvuslipp v\xc3\xb5eti kasutusele 20. mail 1975. aastal. See on vertikaalsete v\xc3\xa4ljadega rohe-puna-kollane trikoloor mille punase v\xc3\xa4lja keskel on kollane viisnurkne t\xc3\xa4ht. Roheline (PMS 341C), lootuse v\xc3\xa4rv, s\xc3\xbcmboliseerib riigi l\xc3\xb5unaosa ja selle troopilist rohelust. Kollane (PMS 116C), p\xc3\xa4ikese v\xc3\xa4rv, esindab p\xc3\xb5hjapiirkonda ja sealseid pruunikaskollaseid savanne. Punane (PMS 186C), iseseisvuse v\xc3\xa4rv, \xc3\xbchendab riigi eri osad ja rahvusr\xc3\xbchmad. Kollane t\xc3\xa4ht on riigi \xc3\xbchtsuse s\xc3\xbcmbol.\n_START_SECTION_\nKameruni ajaloolised lipud\n_START_PARAGRAPH_\nKamerun oli Ghana j\xc3\xa4rel teine riik Aafrikas, kes v\xc3\xb5ttis Etioopia eeskujul oma lipule panaafrika v\xc3\xa4rvid ja esimese Aafrika riigina v\xc3\xb5eti eeskujuks Prantsusmaa lipp. Rohe-puna-kollaste laidudega trikoloor v\xc3\xb5eti kasutusele 1957. aastal, kui Kamerun sai Prantsusmaa koosseisus autonoomia. See lipp oli ka esialgu riigi tunnuseks, peale iseseisvuse v\xc3\xa4lja kuulutamist 1960. aastal._NEWLINE_1. oktoobril 1961 lisati rohelisele v\xc3\xa4ljale kaks kollast viisnurkset t\xc3\xa4hte, mis t\xc3\xa4histasid riigi kahte osa, iseseisvumisel \xc3\xbchinenud Briti- ja Prantsusmaa Kameruni.'